U-I-33/08
Natisni
Opravilna št.:
U-I-33/08
Datum odločitve:
18. 6. 2009
ECLI:
ECLI:SI:USRS:2009:U.I.33.08
Akt:
Odlok o podrobnih merilih prostorskih ureditvenih pogojev za naselja v Občini Sežana (Uradni list RS, št. 82/02), 54. čl.
Izrek:
Pobuda za začetek postopka za oceno ustavnosti in zakonitosti 54. člena Odloka o podrobnih merilih prostorskih ureditvenih pogojev za naselja v Občini Sežana (Uradni list RS, št. 82/02) v delu, ki ureja stanovanjsko gradnjo Južnega Tomaja, se zavrže.
Evidenčni stavek:
Pobudniki nimajo pravnega interesa, če ne izkažejo, da izpodbijana določba neposredno posega v njihov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Vojko Pintar, Ljubljana
Datum vloge:
13. 2. 2008
Vrsta odločitve:
sklep
Vrsta rešitve:
zavrženje
Dokument:
US28759
Dokument v PDF obliki:
U-I-33-08.pdf
81 KB
Prenesite datoteko
U-I-33/08-7
18. 6. 2009
SKLEP
Ustavno sodišče je v postopku za preizkus pobude Vojka Pintarja, Ljubljana, in drugih, ki jih zastopa Ksenija Ocvirk, odvetnica v Ljubljani, na seji 18. junija 2009
sklenilo:
Pobuda za začetek postopka za oceno ustavnosti in zakonitosti 54. člena Odloka o podrobnih merilih prostorskih ureditvenih pogojev za naselja v Občini Sežana (Uradni list RS, št. 82/02) v delu, ki ureja stanovanjsko gradnjo Južnega Tomaja, se zavrže.
Obrazložitev
1. Pobudniki izpodbijajo v izreku tega sklepa navedeni predpis. Zatrjujejo, da je v neskladju z 2. členom Ustave in z Zakonom o urejanju prostora (Uradni list RS, št. 110/02 in nasl. – ZUreP-1). Pobudniki utemeljujejo pravni interes z navedbo, da živijo v vplivnem območju načrtovane gradnje.
2. Pobudniki so priložili dopis Ministrstva za okolje in prostor št. 0601-43/2007/5 z dne 17. 1. 2008 (v nadaljevanju Ministrstvo), iz katerega izhaja, da je to ministrstvo opravilo nadzor nad zakonitostjo izpodbijanega akta po 64. členu Zakona o državni upravi (Uradni list RS, št. 52/02 in nasl. – ZDU-1) in nato Občino pozvalo, naj v 30 dneh razveljavi izpodbijani predpis v delu, ki načrtuje gradnjo na kmetijskih zemljiščih. Zato je Ustavno sodišče 27. 1. 2009 zaprosilo za pojasnila glede uvedenega postopka, vendar Ministrstvo zahtevanih pojasnil ni dalo.
3. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
4. Neposredno na podlagi izpodbijanega predpisa gradnja ni mogoča, saj mora upravni organ z odločbo dovoliti gradnjo in predpisati konkretne pogoje, ki jih je treba pri gradnji upoštevati. V takšnih primerih se lahko pobuda vloži šele po izčrpanju pravnih sredstev zoper gradbeno dovoljenje, izdano na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-251/07 z dne 10. 1. 2008 (Uradni list RS, št. 6/08 in OdlUS XVII, 2). Iz razlogov, navedenih v citiranem sklepu, pobudniki še ne izkazuje pravnega interesa za oceno ustavnosti in zakonitosti izpodbijane določbe. Zato je Ustavno sodišče pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: podpredsednik dr. Ciril Ribičič ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar in Jan Zobec. Sklep je sprejelo soglasno.
dr. Ciril Ribičič
Podpredsednik